Fredag aften brød ukendte gerningsmænd ind på Dollerup Maskinstation nær Sjørring ved Thisted, og med sig fik de noget af en fangst. Det skriver tvmidtvest.dk. Det lykkedes indbrudstyvene at stjæle GPS-udstyr for hele 1,6 millioner kroner. Udstyret blev stjålet fra John Deere-traktorer, som stod i en ulåst maskinhal, oplyser vagthavende ved Midt- og Vestjyllands Politi, Jens Chlaumark, til tvmidtvest.dk. Indbruddet skete mellem klokken 22 fredag aften og 05.15 lørdag morgen, hvor maskinstationen var ubemandet. Det er langt fra første gang, der bliver stjålet værdifuldt GPS-udstyr. 5. maj brød ukendte gerningsmænd ind hos Diget Maskinstation i Dronninglund, hvor de fjernede GPS-udstyr fra maskinstationens traktorer til en værdi af op mod 1,2 millioner kroner. 21. juli blev tre traktorer i Ilskov tømt for GPS-udstyr til 390.000 kroner, mens en landmand i Lem dagen efter fik stjålet udstyr for 100.000 kroner.

Referat:
Endnu engang er der stjålet dyrt GPS-udstyr.